KIRJALLINEN KYSYMYS E-0460/00 esittäjä(t): Klaus Hänsch (PSE) komissiolle. Eläinsuojelunäkökulman huomioon ottaminen hanhenmaksapasteijan tuotannossa.



Virallinen lehti nro 026 E , 26/01/2001 s. 0046 - 0047



KIRJALLINEN KYSYMYS E-0460/00 esittäjä(t): Klaus Hänsch (PSE) komissiolle (24. helmikuuta 2000) Aihe: Eläinsuojelunäkökulman huomioon ottaminen hanhenmaksapasteijan tuotannossa Jäsenvaltioiden on vuoden 1999 lopusta alkaen täytynyt noudattaa täysimääräisesti neuvoston direktiiviä 98/58/EY(1) tuotantoeläinten suojelusta. Siinä säädetään, että eläinten ruokinnan ja juoton on tapahduttava niin, etteivät ne aiheuta eläimille tarpeettomia kärsimyksiä. Komission vuonna 1998 teettämässä kertomuksessa, jossa käsitellään eläinsuojelunäkökulman huomioon ottamista hanhenmaksapasteijan tuotannossa, tehdään se johtopäätös, että tavanomaiset tuotantoeläinten pitoa koskevat menetelmät rikkovat edellä mainitun direktiivin periaatteita. Mihin toimiin komissio aikoo ryhtyä, jotta direktiiviä 98/58/EY sovelletaan hanhenmaksapasteijan tuotantoon? (1) EYVL L 221, 8.8.1998, s. 23. David Byrnen komission puolesta antama vastaus (6. huhtikuuta 2000) Neuvoston direktiivin 98/58/EY tarkoituksena on kaikkien tuotantoeläiminä pidettävien lajien suojelua koskevien pääperiaatteiden vahvistaminen. Direktiivi on lainsäädännöllinen väline, jota käytetään laadittaessa vastaisuudessa eläinten hyvinvointia koskevia ehdotuksia, joilla varmistetaan tuotantoeläinten suojelua koskevan eurooppalaisen yleissopimuksen yhdenmukainen soveltaminen yhteisössä. Direktiivissä säädetään nykyisellään erilaisiin tuotantotarkoituksiin, myös rasvaisen maksan (foie gras) tuotantoa varten pidettävien eläinten suojelussa noudatettavista hyvinvointia koskevista vaatimuksista. Lisäksi direktiivissä velvoitetaan eläinten omistaja tai pitäjä varmistamaan, että eläinten hyvinvointi on vähintään säädettyjen vähimmäisvaatimusten mukainen. Edellä mainitun yleissopimuksen yhteydessä kesäkuussa 1999 hyväksyttiin kaksi suositusta rasvaisen maksan tuotantoa varten pidettävien ankkojen ja hanhien suojelemiseksi. Komissio ja Euroopan unionin jäsenvaltiot osallistuivat aktiivisesti näiden suositusten laadintaan ja hyväksyntään. Eläinten hyvinvointia käsittelevän tiedekomitean kertomusta Eläinsuojelunäkökulman huomioon ottamisesta ankan ja hanhen rasvaisen maksan tuotannossa käytettiin lähteenä viimeisteltäessä edellä mainittuja suosituksia. Suosituksissa tunnustetaan, että eläimiä on pidettävä sosiaalisissa ryhmissä ja nykyisin käytössä olevat pienet yhden eläimen häkit on kiellettävä. Kielto tulee voimaan 31. joulukuuta 2004 uusien tai uusittujen siipikarjasuojien osalta ja viimeistään 31. joulukuuta 2010 kaikkien suojien osalta. Lisäksi suosituksissa kehotetaan ryhtymään lisätutkimuksiin sellaisten vaihtoehtoisten tekniikoiden kehittämiseksi, jotka eivät edellytä eläimen pakkosyöttöä rasvaisen maksan tuottamiseksi. Siihen asti, kun vaihtoehtoisista menetelmistä ja niiden hyvinvointinäkökohdista saadaan tieteellistä näyttöä, rasvaisen maksan tuotantoa on sovittu jatkettavan ainoastaan sellaisilla alueilla, joissa se on nykyään yleisenä tapana ja niilläkin ainoastaan jäsenvaltion omassa lainsäädännössä vahvistettujen vaatimusten mukaisesti. Komissio voi direktiivin 98/58/EY 5 artiklan säännösten mukaisesti antaa neuvostolle tarvittaessa tarkempia ehdotuksia edellä mainittujen suositusten yhdenmukaiseksi soveltamiseksi.